<classify> SHIRIKA la Viwango Tanzania TBS na Mamlaka ya Chakula na Dawa TFDA imetoa ufafanuzi juu ya kuwapo kwa vitu vyeupe vyenye umbo la vidonge kwenye chupa za chai, na kubainisha kuwa hiyo ni teknolojia ya kisasa inayotumika katika kutunza joto.Taasisi hizo zilitoa ufafanuzi huo baada ya kuibuka hofu miongoni mwa jamii juu ya kuwapo vidonge hivyo kwenye chupa za chai.Zilitoa taarifa kwa umma baada ya video tofauti kusambaa kwenye mitandao ya kijamii na kuzua mjadala kwenye jamii.Katika picha hiyo zinasikika sauti za wanawake wawili wakijadili kuwa vidonge hivyo vina madhara, huku mwingine akipasua chupa ya chai na kuvionesha kuthibitisha hoja hiyo.Katika taarifa ya pamoja kwa vyombo vya habari jana, TBS na TFDA taasisi zilizopo chini ya Wizara ya Viwanda, Biashara na Uwekezaji na Wizara ya Afya, Maendeleo ya Jamii, Jinsia na Watoto zinazodhibiti usalama na ubora wa bidhaa zimekanusha suala hilo.TBS na TFDA wanawatoa hofu wananchi kuhusu vilivyomo ndani ya chupa za chai vyenye umbo la vidonge. Siyo dawa na wala siyo sumu bali vilivyotengenezwa kwa karatasi ambayo ni teknolojia ya kisasa inayotenganisha kuta mbili za chupa ili kutunza joto la kimiminika katika chupa, imesema taarifa yao.Taasisi hizo zimeomba wananchi kuepuka kusambaza taarifa kupitia mitandao ya jamii zisizohakikiwa na TBS na TFDA ili kuondoa hofu na taharuki zisizokuwa za lazima na watoe taarifa katika ofisi za Makao Makuu au Kanda zilizopo karibu au ofisi za waganga wakuu wa wilaya au mikoa wakiwa na shaka ya usalama na ubora wa bidhaa hatua ziweze kuchukuliwa.Baadhi ya wananchi wamezitaka taasisi za serikali kuendelea kuwa makini na mambo kwenye mitandao ya kijamii na kudhibiti taarifa za upotoshaji zinazojenga hofu kwa wananchi.Taarifa ya TBS na TFDA imechelewa maana hizo video zimetumwa na maneno mengi yamesemwa. Wengine wamevunja chupa zao na kusaka mabirika yanayotumiwa na wauza kahawa mitaani, alisema Christina Amosi.Ibrahim Kamugisha alisema ni vyema katika vipindi vya teknolojia wahusika wawe wanatoa elimu vifaa mbalimbali vinavyotengenezwa ili isaidie jamii kuelewa mambo mengi ikiwamo utengenezaji wa chupa kama hizo za chai.  <topic>: kitaifa 